ΓΡΑΠΤΗ ΕΡΩΤΗΣΗ E-0804/98 υποβολή: Florus Wijsenbeek (ELDR) προς την Επιτροπή (26 Μαρτίου 1998)

Θέμα: Καθυστέρηση και απάτες κατά την τελωνειακά διεκπεραίωση των εγγράφων Τ

Γνωρίζει η Ευρωπαϊκή Επιτροπή ότι, κατά τις μεταφορές εμπορευμάτων από μία χώρα της ΕΕ σε μία άλλη, η διαδικασία για την τελωνειακή διεκπεραίωση των εγγράφων Τ καθυστερεί σε πολύ μεγάλο βαθμό και συνδέεται με πολυάριθμες παρατυπίες όσον αφορά τα σχετικά αντίγραφα;

Γνωρίζει η Ευρωπαϊκή Επιτροπή ότι η καθυστέρηση αυτή εμφανίζεται κυρίως στον τόπο προορισμού, δεδομένου ότι οι τελωνειακοί της χώρας προορισμού δεν διαβιβάζουν το σχετικό αντίγραφο στη χώρα προέλευσης, το οποίο χρειάζεται να τύχει περαιτέρω επεξεργασίας από τη διοίκηση;

Γνωρίζει η Ευρωπαϊκή Επιτροπή, όπως φαίνεται από ένα άρθρο της εφημερίδας «Nieusblad Transport» στις 10 Φεβρουαρίου 1998 ότι οι πρακτικές αυτές συμβαίνουν κυρίως με τις βρετανικές τελωνειακές αρχές, οι οποίες ρίχνουν τα έντυπα αυτά στον κάλαθο των αχρήστων αντί να τα επαναπέμψουν στη χώρα προέλευσης (και ως εκ τούτου ο αποστολέας θα πρέπει ο ίδιος να αποδεικνύει ότι τα εμπορεύματά του έχουν φθάσει);

Δεν φρονεί η Ευρωπαϊκή Επιτροπή ότι η μηχανογράφηση της διεκπεραίωσης αυτής θα έπρεπε να γίνεται καλύτερα; Προτίθεται η Επιτροπή να λάβει μέτρα προκειμένου να τερματισθεί αυτή η κατάσταση; Εάν ναι, ποια θα είναι τα μέτρα αυτά; Εάν όχι, για ποιους λόγους;

Απάντηση του κ. Monti εξ ονόματος της Επιτροπής (2 Ιουνίου 1998)

Η Επιτροπή γνωρίζει τις καθυστερήσεις που σημειώνονται κατά τη διαδικασία τελωνειακής διεκπεραίωσης των εγγράφων Τ.

Το αντίγραφο επιστροφής των παραστατικών διαμετακόμισης επιστρέφεται στο τελωνείο αναχώρησης είτε άμεσα είτε μέσω κεντρικών τελωνειακών υπηρεσιών των κρατών μελών προορισμού των κρατών μελών αναχώρησης ή και των δύο. Σύμφωνα με τις πληροφορίες που διαθέτει η Επιτροπή, οι καθυστερήσεις σημειώθηκαν σε όλα τα τελωνεία που συμμετέχουν στην αλυσίδα αυτή για την επιστροφή των παραστατικών διαμετακόμισης.

Όχι, η Επιτροπή δεν γνωρίζει το άρθρο που αναφέρεται.

Η Επιτροπή συμφωνεί με το γεγονός ότι η μηχανοργάνωση θα διευκόλυνε τη διαδικασία.

Στις 30 Απριλίου 1997 η Επιτροπή εξέδωσε ένα έντυπο με τίτλο «Σχέδιο δράσης για τη διαμετακόμιση στην Ευρώπη - Νέα τελωνειακή πολιτική» ((COM (97) 188 τελικό. )). Στο σχέδιο αυτό δράσης η Επιτροπή περιγράφει τη μηχανοργάνωση των διαδικασιών διαμετακόμισης ως βασικό στοιχείο της μεταρρύθμισης της διαμετακόμισης. Με το Νέο Πληροφορικό Σύστημα Διαμετακόμισης (NCTS: New Computerised Transit System), το αντίγραφο των παραστατικών διαμετακόμισης θα αντικαθίσταται από ηλεκτρονικό μήνυμα, έτσι ώστε να επιταχύνεται η διεκπεραίωση των πράξεων διαμετακόμισης και να βελτιώνεται η ασφάλεια. Εν αναμονή της λειτουργίας του πληροφορικού συστήματος, η Επιτροπή άρχισε να εφαρμόζει σειρά πρακτικών μέτρων για την ταχύτερη επιστροφή των παραστατικών διαμετακόμισης στα τελωνεία αναχώρησης. Δημιουργήθηκε δίκτυο εθνικών συντονιστών διαμετακόμισης και τοπικών υπευθύνων ενώ ζητήθηκε από τα κράτη μέλη να θεσπίσουν εθνικά σχέδια διαχείρισης της διαμετακόμισης, τα οποία να συμμορφώνονται σε κάποιο προσυμφωνημένο πρότυπο. Από νομοθετικής πλευράς, η Επιτροπή πρότεινε τη διασαφήνιση των προθεσμιών για την επιστροφή του αντιγράφου των παραστατικών διαμετακόμισης και την αναδιοργάνωση των κεντρικών τελωνείων.